**INFORMATĪVAIS ZIŅOJUMS**

**Par 2014.gada 11.-12.maija neformālajā Eiropas Savienības Konkurētspējas ministru padomes sanāksmē izskatāmajiem jautājumiem**

1. **Neformālās Konkurētspējas ministru padomes sanāksmes darba kārtības jautājumi**

Grieķijas Prezidentūra (turpmāk – Prezidentūra) 2014.gada 11.-12.maijā Atēnās, Grieķijā organizē neformālo Eiropas Savienības (turpmāk – ES) Konkurētspējas ministru padomes sanāksmi (turpmāk – sanāksme), kuras galvenais vadmotīvs ir „Rūpniecības konkurētspējas virzītājspēki” (Drivers for Industrial Competitivness).

Sanāksmes plenārsesija paredzēta kā turpinājums pavasara Eiropadomes diskusijām, lai atskatītos uz pēdējiem sasniegumiem, kā arī izvirzītu ietvaru iespējamajam turpmāko rīcību ceļvedim, ņemot vērā pavasara Eiropadomē pieņemtos lēmumus.

Sanāksmes turpinājums plānots divās dažādās paralēlajās sesijās, kuru laikā plānota dalībvalstu delegāciju vadītāju viedokļu apmaiņa par sekojošām diskusiju tēmām:

1. Eiropas rūpniecības virzība nākotnē (Driving European Industry into the future):
* Atšķirību novēršana inovācijas sniegumā (Closing the innovation gap);
* Viedās specializācijas ieguldījums rūpniecības konkurētspējā (Contribution of smart specialisation strategy to industrial competitiveness);
* Kāda ir rūpniecības loma kopīgajos Eiropas līmeņa intereses projektos, īpaši attiecībā uz svarīgajām pamattehnoloģijām[[1]](#footnote-1)? (What industrial role for important projects of common European interest, notably for Key Enabling Technologies?).
1. Energoietilpīgo rūpniecības nozaru izaicinājumi (Challenges for energy intensive industries):
* Energoietilpīgās nozares: esošā situācija, izaicinājumi un perspektīvas (Energy Intensive Industries: state of play, challenges, perspectives);
* Iespējamās mīkstinošās rīcības Eiropas energoietilpīgajām nozarēm un pasākumi, lai novērstu iespējamo oglekļa emisiju pārvirzi (Possible mitigating actions for Europe’s energy-intensive industries and measures to prevent potential carbon-leakage).

Saskaņā ar Prezidentūras sagatavoto dienas kārtību un ES dalībvalstu delegāciju vadītāju sadalījumu, Latvijas pārstāvis iekļauts dalībai paralēlajā sesijā „Energoietilpīgo rūpniecības nozaru izaicinājumi”.

Sanāksmes ietvaros tiek organizētas darba pusdienas, kuru laikā dalībvalstu pārstāvji aicināti izteikties par tematiku „Virzība uz konkurētspējas aspektu integrēšanu Eiropas politikās” (The way forward for the mainstreaming of competitiveness in European policies).

1. **Sanāksmes plenārsesija**

Plenārsesijas laikā ES dalībvalstu delegāciju vadītāji tiks iepazīstināti ar pavasara Eiropadomes rezultātiem un pieņemtajiem lēmumiem turpmākajai rīcībai. 2014.gada 20.-21.marta Eiropadomē liela uzmanība tika veltīta jautājumiem, kas saistīti ar ES rūpniecības konkurētspēju, akcentējot rūpniecības kā ES ekonomikas izaugsmes un nodarbinātības virzītājspēku. Vienlaikus pavasara Eiropadomē tika rīkotas pirmās politikas debates par klimata un enerģētikas politikas ietvaru laikposmam no 2020.-2030.gadam un panākta vienošanās par turpmāko rīcību. Eiropadome uzsvēra nozīmīgo saikni starp stratēģiju „Eiropa 2020”, rūpniecības konkurētspēju un īstenoto politiku klimata un enerģētikas jomā.

1. **Sanāksmes paralēlā darba sesija – Energoietilpīgo rūpniecības nozaru izaicinājumi**

Prezidentūra Latvijas delegācijas vadītāju ir iekļāvusi paralēlajā darba sesijā „Energoietilpīgo rūpniecības nozaru izaicinājumi”, kuras laikā plānotas diskusijas gan par energoietilpīgo Eiropas nozaru *status-quo*, gan problēmām ar kurām saskaras šīs nozares, gan iespējamajiem risinājumiem energoietilpīgo uzņēmumu konkurētspējas palielināšanai. Paredzēts diskutēt arī par jautājumiem, kā atbalstīt energoietilpīgās nozares un kā novērst iespēju, kad atsevišķas Eiropas energoietilpīgās nozares var izvēlēties savas ražotnes pārvietot ārpus ES (oglekļa emisiju pārvirze).

**Latvijas nostāja:**

**Latvija uzskata, ka, vienojoties par sasniedzamajiem Klimata un enerģētikas ietvara mērķiem, ir jāskatās ne tikai no ilgtspējas skatu punkta pārejai uz zema oglekļa ekonomiku, bet ir jāņem vērā konkurētspējas aspekti**, lai nodrošinātu, ka attiecīgās valsts energoietilpīgās rūpniecības nozares nepasliktinātu savas iespējas starptautiskajos tirgos. Tāpēc laikā līdz 2030.gadam ir jāturpina oglekļa pārvirzes novēršanas pasākumi ES energoietilpīgajām nozarēm.

**Latvija ir pārliecināta, ka, nosakot saistošus mērķus SEG samazinājumam, ir jāņem vērā katras dalībvalsts sasniegtais pagātnē un tie izaicinājumi, kas jau šobrīd izriet no 20/20/20 mērķiem**. Latvijas energoietilpīgie uzņēmumi pēdējos gados, t.sk. ekonomiskās krīzes laikā, ir ieguldījuši lielas investīcijas uzņēmumu attīstībā, lai, veicot modernizāciju, spētu saglabāt savas pozīcijas attiecīgajā tirgū. Tas nozīmē, ka ieviestajām tehnoloģijām šajos uzņēmumos nebūs notecējis paredzētais dzīves cikls. Savukārt jaunāku tehnoloģiju ieviešana izmaksu ziņā nevarētu būt efektīvākais variants, jo katrs jaunākais variants dod arvien zemāku pienesumu SEG samazināšanā vai nelielus ietaupījumus energoefektivitātē.

**Latvija uzsver, ka nepieciešams turpināt iesāktos pasākumus iekšējā tirgus pabeigšanai, pabeidzot elektrības un gāzes tirgu liberalizāciju, izbūvējot jaunus pārrobežu infrastruktūras savienojumus, kā arī paaugstinot energoefektivitāti**.

**Latvija vērš uzmanību, ka attiecīgo mērķu sasniegšanai būs nepieciešams atbalsts un tā sniegšanai nepieciešamais finansējums**. Pēc Latvijas uzskatiem ir jāsāk diskusija par atjaunojamai enerģijai paredzēto atbalsta mehānismu koordinēšanu ES, lai izvairītos no ES iekšējās konkurences kropļošanas un nodrošinātu vienādus (vai vismaz līdzīgus) nosacījumus vienas nozares uzņēmumiem visā ES.

1. **Sanāksmes paralēlā darba sesija – Eiropas rūpniecības virzība nākotnē**

Sanāksmes laikā norisināsies paralēla diskusija par Eiropas rūpniecības nākotnes izaicinājumiem, kuras laikā Prezidentūra ir aicinājusi izteikties par tādiem ES rūpniecībai nozīmīgiem jautājumiem, kā inovācijas, viedās specializācijas un svarīgo pamattehnoloģiju ietekme uz rūpniecības izaugsmi.

**Latvijas nostāja:**

**Latvija atbalsta nepieciešamību sekmēt visa veida inovāciju un inovatīvu risinājumu (produktu, tehnoloģiju) attīstīšanu, pielietošanu un izplatīšanu ilgtspējīgai un konkurētspējīgai rūpniecībai.** Uzskatām, ka ir jāuzlabo centieni rūpniecisko pētījumu rezultātu komercializācijas jomā, kas joprojām ir izaicinājums un prioritāte arī Latvijas inovācijas sistēmas ietvarā. Mērķtiecīga ieguldījumu sekmēšana tehnoloģiju pārneses un tuvināšanas tirgum aktivitātēs var dot nozīmīgu ieguldījumu rūpniecības ilgtspējas, kā arī resursu un energoefektivitātes, darba ražīguma pieauguma un jaunu tehnoloģiju un pakalpojumu attīstīšanai.

**Latvija uzskata, ka ieguldījumi svarīgajās pamattehnoloģijās (KET) var būt nozīmīgs inovācijas avots, jo īpaši ņemot vērā KET sniegto efektu uz produktu, tehnoloģiju vai pakalpojumu attīstību citās nozarēs**.

**Vienlaikus svarīgi panākt, lai koncentrēšanās uz atbalstu KET neierobežo inovācijas** (jaunu produktu, tehnoloģiju, pakalpojumu vai citu izstrādņu) **attīstību** tradicionālajās rūpniecības un rūpniecības konkurētspēju papildinošajās un stiprinošajās **nozarēs vai jomās, kas nav saistītas ar KET vai uz KET balstītiem produktiem, pakalpojumiem un pielietojumiem**. Īpaši tas attiecināms uz pētniecības un inovācijas ietvara programmas „Horizonts 2020”, vai ES struktūrfondu un citu ES līmeņa instrumentu līdzekļu apgūšanas nosacījumiem.

Latvijas rūpniecības prioritātes un specializācijas virzieni ir ietverti Nacionālajā industriālajā politikā 2014.-2020.gadam, kā arī Latvijas viedās specializācijas stratēģijā un Zinātnes, tehnoloģiju attīstības un inovācijas pamatnostādnēs 2014.-2020.gadam. Viedās specializācijas stratēģijas izstrāde un ieiešana ir būtisks priekšnosacījums, lai ierobežotu resursu apstākļus būtu iespējams tos koncentrēt jomās ar visaugstāko pievienoto vērtību, tādejādi sasniedzot nepieciešamo kritisko masu un attīstot konkurētspējas priekšrocības.

*Informācijai:*

*Latvijas Nacionālās industriālās politikas galvenie rīcības virzieni:* ***Finanšu pieejamība*** *(jaundibināto, mikro un mazo uzņēmumu nodrošināšana ar nepieciešamo finansējumu; atbalsts apgrozāmo līdzekļu nodrošināšanai vai sākotnējo investīciju veikšanai; aizdevumu garantiju izsniegšanas turpināšana; Uzņēmumu ienākumu nodokļa (UIN) atvieglojuma turpināšana, iegādājoties jaunas ražošanas iekārtas; riska kapitāla instrumentu radīšana, kas stimulētu investīcijas uzņēmumu attīstībā),* ***inovācijas veicināšana*** *(komersantu pētniecības un inovācijas kapacitātes paaugstināšana; UIN nodokļa atlaides Pētniecības un attīstības (P&A) izmaksām aizstāšana ar jaunu atvieglojumu, nosakot noteiktu pētniecības un attīstības izmaksu norakstīšanu trīskāršā apmērā; pētniecības bāzes un izcilības attīstība),* ***eksporta veicināšana*** *(klasteru iniciatīvas atbalstīšana; eksporta darījuma risku minimizēšana; ārējo tirgu apgūšana un sertifikācijas izmaksu kompensācija),* ***energoresursu izmaksas risināšana*** *(atbalsts energoefektivitātes paaugstināšanas un emisiju samazināšanas risinājumu izstrādei rūpniecības sektorā),* ***darbaspēka pieejamība un prasmes*** *(profesionālās izglītības sistēmas un augstākās izglītības sistēmas tālāka reforma; valsts atbalsts uzņēmumā nodarbināto speciālistu kvalifikācijas un prasmju paaugstināšanai un pārkvalificēšanai; vispārējo vidējo izglītību apgūstošo izglītojamo skaita mazināšana par labu profesionālās izglītības sistēmai),* ***industriālo zonu attīstīšana*** *(esošu industriālo zonu pielāgošana; ceļu un inženierkomunikāciju sakārtošana līdz ražošanas objektiem; jaunu industriālo zonu izveide starptautiskas, nacionālās un reģionālās nozīmes centros).* *Nacionālās industriālās politikas pamatnostādnes 2014.-2020.gadam apstiprinātas ar MK 2013.gada 28.jūnija rīkojumu Nr.282 „Par Nacionālās industriālās politikas attīstības pamatnostādnēm”)*

*Atbilstoši Zinātnes, tehnoloģijas attīstības un inovācijas pamatnostādnēm 2014.-2020.gadam tiek izstrādāta Viedās specializācijas stratēģija. Latvijas situācijā lielākais uzsvars tiks likts uz atbalstu ekonomikas transformācijai, paredzot zinātnes un tehnoloģiju virzīto izaugsmi un virzību uz zināšanām balstītu spēju attīstību. Tādējādi tiks veidota konceptuāli jauna un kompleksa stratēģija, kas ietver un paredz sabalansētu un papildinošu atbalsta instrumentu kopumu. Vienlaicīgi plānots veicināt ne tikai tehnoloģisko inovāciju, bet arī netehnoloģisko inovāciju, kā arī uzņēmējspējas un radošuma attīstību visās ekonomikas jomās un sociālajā sfērā. Definētās* ***5 viedās specializācijas jomas*** *–* ***(1) zināšanu ietilpīga bioekonomika****;* ***(2) biomedicīna, medicīnas tehnoloģijas, biofarmācija un biotehnoloģijas****;* ***(3) informācijas un komunikāciju tehnoloģijas****;* ***(4) viedā enerģētika*** *un* ***(5) viedie materiāli, tehnoloģijas un inženiersistēmas)*** *atbilst ne tikai valstī noteiktajiem zinātnes prioritārajiem virzieniem, bet arī ES līmenī izvirzītajām svarīgajām pamattehnoloģijām (KET): ((1) mikroelektronika un nanoelektronika, (2) progresīvie materiāli, (3) rūpnieciskās biotehnoloģijas, (4) fotonika, (5) nanotehnoloģijas un (6) progresīvas ražošanas tehnoloģijas). Pētniecības, tehnoloģiju attīstības un inovācijas pamatnostādnes 2014.-2020.gadam aapstiprinātas ar MK 2013.gada 28.decembra rīkojumu Nr.685 „Par Zinātnes, tehnoloģijas attīstības un inovācijas pamatnostādnēm 2014.-2020.gadam”.*

1. **Sanāksmes pusdienu diskusija – Virzība uz konkurētspējas aspektu integrēšanu Eiropas politikās**

Pusdienās Prezidentūra paredzējusi neformālas dalībvalstu pārstāvju diskusijas par iespējamajiem veidiem, kā panākt ES konkurētspējas jautājumu plašāku integrāciju citās ES politikās, tādejādi nodrošinot ar Eiropas rūpniecību saistīto izaicinājumu ievērošanu citās, ar rūpniecību tieši un netieši saistīto politiku jomās, nosakot tajās specifiskus mērķus un īstenojot konkrētas rīcības.

**Latvijas nostāja:**

**Latvija uzskata, ka rūpniecības un citu politikas jomu sinerģija ir viens no būtiskākajiem izaicinājumiem.** ES rūpniecības politikas veiksmīgai īstenošanai ir nepieciešama integrēta politiska pieeja, vērtējot visus aspektus, kas ietekmē ES rūpniecības uzņēmumu konkurētspēju, piemēram, saskaņotību un atbilstību mērķiem ES vides un klimata, enerģētikas, izglītības un prasmju, nodarbinātības, pētniecības un attīstības (P&A) un inovācijas, konkurences, ārējās tirdzniecības, transporta u.c. politiku jomās, kas var radīt nozīmīgu ietekmi uz ES rūpniecības konkurētspēju.

**Latvija uzskata, ka praktiska ES konkurētspējas aspektu stingrāka ietveršana citās ES politikās** un sasaistes veidošana ar šo politiku prioritātēm un mērķiem **iespējama, ja ES uzņēmumu, bet īpaši – rūpniecības nozaru un inovatīvo uzņēmumu attīstības intereses tiek ņemtas vērā, pirmkārt, visās jaunajās ES mēroga normatīvo aktu un politikas dokumentu iniciatīvās jau to sākotnējā izstrādes stadijā**.

Otrkārt, **Latvija uzskata, ka svarīga arī ciešāka Konkurētspējas padomes sadarbība ar citām Padomes formācijām**, lai pārliecinātos, ka rūpniecības konkurētspēja kā komponente tiek ņemta vērā citās ES politikās un starptautiskajās sarunās.

1. **Latvijas delegācijas sastāvs**

|  |  |  |
| --- | --- | --- |
| Delegācijas vadītājs:  | **M.Lazdovskis** | ekonomikas ministrijas valsts sekretārs. |
|  |  |  |
| Delegācijas sastāvā: | **Z.Liepiņa****K.Soms** | Ekonomikas ministrijas valsts sekretāra vietniece;Ekonomikas ministrijas Uzņēmējdarbības konkurētspējas departamenta direktores vietnieks. |
|  |  |  |

Iesniedzējs:

Ekonomikas ministra

pienākumu izpildītājs,

iekšlietu ministrs R.Kozlovskis

Vīza: Valsts sekretārs M.Lazdovskis

30.04.2014.

1519

Mārtiņš Jansons

67013057, Martins.Jansons@em.gov.lv

Kaspars Stabiņš

67013046, Kaspars.Stabins@em.gov.lv

1. Svarīgās pamattehnoloģijas *(Key Enabling Technologies, KET)*: (1) mikroelektronika un nanoelektronika, (2) progresīvie materiāli, (3) rūpnieciskās biotehnoloģijas, (4) fotonika, (5) nanotehnoloģijas un (6) progresīvas ražošanas tehnoloģijas. [↑](#footnote-ref-1)